Diari Oficial de la Generalitat Valenciana


Sumari del DOGV 5342, del 08-09-2006 (2006/10129)

RESOLUCIÓ de 3 de juliol de 2006, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu del Sector de Begudes Refrescants de la Comunitat Valenciana (8000555).
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5342

Data del DOGV
:   08-09-2006

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2006/10255


Data del document
:   03-07-2006

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * València
    * Alacant
    * Castelló de la Plana
    * indústria de begudes
    * beguda
    * conveni col·lectiu

RESOLUCIÓ de 3 de juliol de 2006, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu del Sector de Begudes Refrescants de la Comunitat Valenciana (8000555). [2006/10538]  
Vist el text del Conveni Col·lectiu del Sector de Begudes Refrescants de la Comunitat Valenciana, subscrit per la Comissió Negociadora el dia 9 de juny de 2006, que està integrada, de part empresarial, per representants de FEDACOVA, i de part dels treballadors, pels representants dels sindicats UGT i CC OO; i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.  
Segon  
Disposar que siga publicat en el Diari Oficial de la Generalitat Valenciana.  
València, 3 de juliol de 2006.. El director general de Treball i Seguretat Laboral: Román Ceballos Sancho  
Conveni Col·lectiu de Treball de les Indústries de Begudes refrescants de la Comunitat Valenciana  
Article 1. Finalitat  
D'acord amb el que establix el títol III de la Llei 8/80, de 10 de març, de l'Estatut dels Treballadors, es formalitza el present conveni col·lectiu de treball, la finalitat del qual és regular les condicions de treball dels treballadors que presten els seus servicis en les empreses del sector de begudes refrescants que es corresponen amb el CNAE 1598 i els respectius subgrups 15249 i 15036.  
Article 2. Àmbit territorial  
Este conveni col·lectiu és d'obligat compliment, tant per a les empreses com per als treballadors al seu servici, de la Comunitat Valenciana, que es regien per l'Ordenança Laboral de Begudes Refrescants de maig de 1977.  
Article 3. Àmbit personal  
Les normes d'este conveni afectaran tots els treballadors que realitzen treball per compte d'altri en les empreses indicades en l'article anterior, i que estiguen subjectes a la relació laboral, sense més excepció que el personal indicat en l'article 1, número 3, apartat c) i article 2, número 1, apartat a) de l'Estatut dels Treballadors.  
Article 4. Vigència   
El present conveni tindrà una duració des de l'1 de gener de 2005 al 31 de desembre de 2009. No obstant això, dins dels tres primers anys de vigència del conveni amb acord previ de la comissió paritària, es podran modificar aquells temes concrets que deriven de l'aplicació dels nous grups professionals. Es considerarà prorrogat tàcitament d'any en any si no s'efectua, per qualsevol de les parts, la denúncia oportuna seguint els tràmits legals i amb una anticipació, almenys, de tres mesos al seu venciment. Este conveni col·lectiu entrarà en vigor el dia de la publicació en el DOGV. No obstant això, els treballadors i les treballadores que en el moment de la firma del present conveni per les parts, hagen causat baixa per qualsevol motiu i preavisat en el termini establit legalment tindran dret a les diferències de conveni des del mencionat 1 de gener de 2005 fins a la data del seu cessament.  
Article 5. Condicions econòmiques i de treball  
S'establixen en este conveni les condicions econòmiques i de treball que es detallen en els articles següents.  
Com a contraprestació a estes, els treballadors tenen com a deures bàsics laborals els indicats en l'article 5 de l'Estatut dels Treballadors i, en especial, estimular la puntualitat, la regularitat i la diligència en el treball, la cura, la neteja i conservació de les instal·lacions, màquines, ferramentes, vehicles, etc.  
Article 6. Salari base  
El personal la retribució del qual estiga estipulada pel treball a temps per la seua empresa, percebrà a raó de la seua jornada completa de treball, el salari base que s'establix per a cada grup professional en l'annex I del present conveni.  
Article 7. Increments salarials i revisió  
S'establix un increment salarial per als respectius anys, segons es detalla a continuació:  
Per a l'any 2005, increment del IPC real constatat el 31 de desembre de 2005, amb efecte retroactiu des de l'1 de gener de l'any mencionat. Estos salaris actualitzats serviran de base per a l'aplicació de l'increment de l'any següent.  
Per a l'any 2006, s'establix un increment del IPC previst pel govern més un 0,50% amb clàusula de revisió sobre el IPC real constatat de l'any mencionat més 0,50%, i amb efecte retroactiu des de l'1 de gener de 2006. Estos salaris actualitzats serviran de base per a l'aplicació de l'increment de l'any següent.  
Per a l'any 2007, s'establix un increment del IPC previst pel govern més 0,50% amb clàusula de revisió sobre el IPC real constatat el 31 de desembre més 0,50% i amb efecte retroactiu des de l'1 de gener.  
Per als anys 2008 i 2009, s'establix un increment del IPC previst pel govern més 0,25% amb clàusula de revisió sobre el IPC real constatat el 31 de desembre de cada any, més 0,25% i amb efecte retroactiu des de l'1 de gener.  
Prèviament caldrà realitzar la revisió i actualització dels salaris per a procedir als increments anuals successius.  
La Comissió paritària es reunirà dins dels 30 dies següents a la publicació del IP real definitiu per a realitzar la revisió i actualització de salaris.  
Article 8. Plus de conveni  
S'acorda unificar el salari base i el plus de conveni que figuraven en el conveni anterior en un únic concepte que es denominarà salari base, a excepció dels treballadors pendents de consolidació de trams d'antiguitat.  
Article 9. Exclusions prima a la venda  
El personal de la secció de vendes que efectua el seu treball en la jornada laboral reglamentària, percebrà el salari corresponent al seu grup professional, igual que la secció de producció però sense tindre dret a la prima a la venda.  
Quan el personal de la secció de vendes realitze el seu treball a tasca s'haurà d'establir un mínim de visites i activitats, de comú acord entre empreses i treballadors, i en cas de desacord, el treballador o treballadors disconformes recorreran al Comité d'Empresa o delegats de personal, perquè, junt amb la direcció de l'empresa resolguen el que pertoque. Si tampoc s'obté un acord, el cas passarà a la Comissió Paritària d'este conveni que, escoltades les parts, decidirà allò que estime convenient, sense perjudici de les accions que pertoquen davant l'organisme competent.  
Article 10. Dietes  
Per a tot el personal d'aquestes empreses es fixa a continuació l'import de les dietes corresponents:  
Si hi ha la possibilitat de tornada a la seua residència en el dia, es percebrà la mitja dieta en la quantia de 12,70 euros.  
Quan el treballador, per necessitats del servici i ordres de l'empresa, haja de pernoctar fora del seu domicili, percebrà la dieta completa en la quantia de 33,42 euros.  
Les empreses que ho consideren convenient d'acord amb el seu comité o delegats de personal, podran substituir el pagament als seus treballadors de les mitges dietes o de les dietes completes indicades anteriorment, satisfent-los les despeses dels desplaçaments que els haja ocasionat, mitjançant la justificació pertinent.  
En el cas que algun treballador estime discriminatòria l'actitud de l'empresa, respecte a pernoctar fora del seu domicili per no correspondre al treball habitualment encomanat, podrà recórrer al Comité d'Empresa o delegats de personals, els quals consideraran les raons d'ambdues parts i tractaran d'arribar-hi a un acord, i en cas contrari, es pronunciaran per escrit sobre la qüestió, a l'efecte de qualsevol recurs posterior.  
L'import de les dietes indicades anteriorment, experimentaran la revisió, si és el cas, descrita en l'article 7é.  
Article 11. Antiguitat consolidada  
El concepte d'antiguitat va quedar suprimit dins del conveni a partir de l'1 de gener de 2005, si bé s'hauran de respectar els drets adquirits pels treballadors fixos establint-se la fórmula següent:  
Als treballadors que tinguen adquirits drets pel concepte d'antiguitat i que perceben per este concepte retribucions, se'ls situarà l'import percebut fins a la data, en virtut dels biennis o triennis transcorreguts, en una casella del full de salaris creada a l'efecte sota la denominació d'antiguitat consolidada, sense que puga en endavant incrementar-se per biennis o triennis pel transcurs del temps, ni la retribució establida per este concepte en el conveni, a excepció d'aquells treballadors que tinguen un tram en adquisició, als quals vençut este se'ls incrementarà d'acord amb el que establix el conveni anterior i sense que en endavant se'ls puga incrementar este concepte d'acord amb la fórmula referida.  
La quantitat reflectida en la casella d'antiguitat consolidada del full de salaris, es veurà anualment incrementada en el mateix percentatge que s'incrementen els altres conceptes retributius del conveni.  
Els treballadors incorporats a l'empresa a partir de l'1 de gener de 2005 no tindran dret a percebre cap quantitat pel concepte d'antiguitat, ni per tant acumularan biennis ni triennis ni cap altra fórmula per este concepte.  
Article 12. Treball nocturn  
Tindrà la consideració de treball nocturn el realitzat entre les 22 hores i les 6 hores, que tindrà una remuneració especial consistent en un 25% d'increment sobre el salari base. Si el treball nocturn realitzat no ultrapassa les 4 hores, es pagarà proporcionalment l'increment sobre les hores efectivament treballades, i si ultrapassa les 4 hores, es pagarà tota la jornada com nocturna.  
Article 13. Prima a la venda  
El personal de la secció de vendes treballarà a la tasca i percebrà el salari base, així com la prima a la venda que s'indica en este conveni.  
La designació del mínim de visita a clients i activitats que s'han de realitzar en cada ruta o zona de qualsevol classe, serà establida de comú acord entre l'empresa i els treballadors, i en cas de discrepàncies es tractarà en el comité o delegats de personal i si persistix el desacord es passarà l'assumpte a la Comissió Paritària d'este conveni, que escoltades les parts, decidirà per majoria simple el que estime convenient, i això, sense perjudici de les accions que siguen procedents davant dels organismes pertinents.  
Article 14  
Es fixa en 0,122 euros la prima mínima per a la secció de vendes que realitze el seu treball a tasca, per cada caixa de 12 botelles de litre o 24 de mig litre, o de menor capacitat, o de 6 sifons, durant la vigència d'este conveni, i que experimentarà revisió segons l'article 7. Si l'empresa, per conveniència comercial, usa un tipus de caixa de distinta capacitat a l'assenyalada, la prima a la venda serà proporcional a allò indicat, tenint en compte la capacitat en botelles de les seues caixes, el volum i el pes. Esta prima s'entén aplicable no sols als productes que fabrique l'empresa, sinó també als que distribuïsca com cervesa, aigua mineral, etc. Així mateix, es pagarà esta prima respecte a les caixes de degustació que s'obsequien durant les promocions de venda.  
Article 15. Prima a la venda  
La prima a la venda que s'indica en el primer paràgraf de l'article anterior, es pagarà a l'equip de vendes que viatge en cada vehicle i que estiga constituït per una o dues persones.  
En cas que la venda la realitzen dues persones, la proporció del repartiment de la dita prima s'efectuarà entre l'empresa i el comité o delegats de personal, que hauran d'arribar a un acord, tenint en compte la forma peculiar en què es realitza esta activitat i l'esforç i la responsabilitat de cada un dels treballadors que intervenen en la tasca.  
Article 16  
Quan la labor del treballador siga el lliurament directe de la mercaderia a dipòsits, distribuïdors, concessionaris i altres magatzems de l'empresa, se li pagarà una prima a la venda per caixa en la quantia de 0,062 euros, amb revisió durant la vigència d'este conveni, segons l'article 7.  
Article 17  
En la prima a la venda queden incloses les quantitats que puguen correspondre als treballadors de la secció de vendes que treballen a tasca, per mitges dietes, menyscapte de diners i hores extraordinàries, en raó de la labor de vendes que efectuen, bé siga directament o indirectament i en qualsevol ruta o zona de la classe fora.  
Article 18  
En el cas de força major no imputable al treballador o en missions de publicitat, propaganda i degustació, el personal de la secció de vendes que realitze la seua activitat a la tasca, percebrà el salari base i el plus de conveni de la secció de producció atribuït al seu personal grup professional, sempre que romanga en esta situació un període superior a quatre hores i preste els seus servicis efectius en l'empresa, i se li pagarà des que inicie la seua jornada laboral habitual.  
Article 19  
La prima a la venda no es computarà per a determinar sobre esta les pagues extraordinàries i de beneficis, així com les vacances i la gratificació especial de vacances, ni cap altre concepte salarial en el més ampli sentit.  
Esta prima se satisfarà als interessats dins dels 5 dies laborals primers del mes següent a què es tracte, i sempre que a la part administrativa no li sorgisquen imponderables que justifiquen el seu ajornament.  
Article 20. Vacances  
El període de vacances anuals per al personal d'estes empreses s'establix en trenta dies naturals o 22 laborables per a aquelles empreses que fraccionen les vacances, més un únic dia per a aquells torns en què s'incloguen un o mes dies festius que no siguen dissabtes o diumenges; si per qualsevol circumstància, durant el període de gaudi, el treballador o la treballadora ha de ser hospitalitzat, se suspendrà, durant el període de gaudi, per això els dies pendents, comptats des del seu inici fins al dia anterior a l'hospitalització com gaudits, s'hauran de gaudir dins de l'any natural del fet causant. Es calcularà sobre el salari base i complement d'antiguitat consolidada que pertoque, el qual, per al personal de vendes a la tasca o amb prima a la venda, serà el mateix que per al personal de producció establit en l'annex I d'este conveni.  
A més, el personal rebrà una gratificació especial de 16 dies de salari base més antiguitat consolidada que corresponga, en començar el gaudi de les seues vacances o la part proporcional en cas que el període de gaudi no corresponga a una anualitat completa.  
S'establix en les mateixes condicions regulades en el paràgraf precedent, la quantitat de 17 dies per a l'any 2008, i 18 dies per a l'any 2009, este nombre de dies es consolidarà a partir de l'últim any de vigència del conveni.  
El personal eventual, temporer o de campanya, en el moment de gaudi dels dies de vacances que li corresponguen segons el temps de prestació de servicis, percebrà la part proporcional de la gratificació de vacances que per este motiu està establida per al personal.  
Cada empresa planificarà les seues vacances d'acord amb el seu comité o delegats de personal, tenint en compte la circumstància de cada centre de treball i les necessitats del servici, que es realitzaran durant els dotze mesos, sense cap excepció.  
Es verificaran per departaments o seccions o llocs de treball, de tal forma que en estos dotze mesos puguen gaudir d'estes vacances cada mes la part proporcional de treballadors i s'efectuaran de forma rotatòria en anys successius.  
Article 21. Festius  
Els dies festius nacionals seran els que determine el calendari laboral oficial, seran dotze festius. Les festes locals a gaudir pel personal de l'empresa seran les que es determinen on radique l'empresa, i seran dos festius.  
Article 22. Hores extres  
Les parts firmants d'este conveni consideren convenient anar a una reducció de les hores extraordinàries habituals, i en virtut d'això, s'establix:  
1r. Es podran efectuar sense cap discriminació personal, hores extraordinàries dins dels límits que establix l'Estatut dels Treballadors.  
2n. Es realitzaran les hores extraordinàries que siguen necessàries motivades per causes de força major, i les necessàries previstes per períodes punta de producció, absències imprevistes, canvis de torn, manteniment i les derivades de la naturalesa pròpia del treball, dins de la legislació vigent.  
3r. La direcció de cada empresa informarà mensualment referit al mes anterior, al Comité d'Empresa o delegats de personal o delegats de secció sindical on n'hi haja, de les hores extraordinàries efectuades, amb especificació de les causes. Les hores extraordinàries es pagaran amb un recàrrec del 75% corresponent a cada hora.  
S'adjunta a este conveni l'annex II, referit al barem d'hores extraordinàries que regirà durant tota la vigència d'este conveni, amb la revisió que s'indica en l'article 7.  
Article 23. Gratificacions extraordinàries  
Anualment el personal tindrà dues gratificacions extraordinàries que es pagaran el 15 de juliol i el 15 de desembre, respectivament, en la quantia de 30 dies de salari base més antiguitat consolidada segons pertoque.  
El personal que ingresse o cesse durant l'any, l'interí, l'eventual o el de campanya, percebrà estes gratificacions especials en proporció al temps efectivament treballat.  
Amb el caràcter de participació en beneficis, les empreses pagaran a tot el personal una gratificació equivalent a 30 dies de salari base més antiguitat consolidada que pertoque. Es recomana per les parts que es pague d'una sola vegada el 15 de març, i correspondrà a l'exercici econòmic de l'any anterior.  
Les empreses que tinguen dificultats per a satisfer esta paga en la forma indicada anteriorment, d'acord amb el comité o delegats de personal, i amb els informes previs corresponents, podran pagar la mencionada paga en dues meitats, una el 15 de març i l'altra el 15 de setembre, sense cap recàrrec per demora.   
Article 24. Situació d'IT  
En cas d'IT degudament acreditada per l'entitat o organisme corresponent, l'empresa garantirà que la retribució del treballador no siga inferior als percentatges detallats a continuació:  
En cas d'IT per contingències professionals: el 100% de la base reguladora diària des del primer dia amb límit de 18 mesos.  
En cas d'IT per contingències comunes:  
El 100% de la base reguladora diària des del primer dia per a la primera baixa dins de cada any natural. En cas de recaiguda de la primera baixa, es garantirà el 100% de la base reguladora diària.  
A partir de la segona baixa i successiva, el 60% de la base reguladora diària fins al 4t dia, i el 75% de la base reguladora diària a partir del 5é dia amb límit de 18 mesos.  
En cas d'hospitalització, el 100% de la base reguladora diària des del primer dia, encara que no es tracte de la primera baixa de l'any natural.  
Els treballadors que es troben en situació d'IT en el moment de la publicació del present conveni, continuaran regint-se per les normes que regulaven els processos d'IT del conveni anterior.   
Per a tindre dret a estos beneficis, s'haurà de justificar la baixa, les confirmacions setmanals i l'alta, en els comunicats oficials de la Seguretat Social, a estos efectes mancarà de validesa qualsevol altre document. Les empreses podran en tot moment comprovar l'efectivitat de la malaltia pels mitjans oportuns, i el treballador se sotmetrà als reconeixements mèdics que se li indiquen, si es troba en condicions d'efectuar-los. En cas que l'empresa considere que el treballador no està realment malalt, es requerirà la intervenció del Comité d'Empresa o delegats de personal, als quals traslladarà la informació que tinga, i conjuntament es resoldrà allò que estimen just, i en cas de desacord se sotmetrà el cas a la Comissió Paritària del conveni, que emetrà l'informe que estime convenient, sense perjudici de les reclamacions i accions que estimen l'empresa i el treballador.  
Article 25  
La jornada de treball serà de 40 hores setmanals de dilluns a divendres, vuit hores per dia laborable, amb un total anual de 1.776 hores.  
Esta jornada anual inclou per a cada un dels dies 24 i 31 de desembre una reducció de jornada de quatre hores, un total de vuit hores entre ambdós dies.  
Es pacta que per al supòsit que estes jornades caiguen en dissabte, diumenge o festiu, els comités d'empresa pactaran en cada cas les mitges jornades per les quals han de ser substituïdes estes dates.  
Article 26. Jornades excepcionals  
S'establixen dues modalitats de jornada per a la secció de càrrega i descàrrega que es detallen a continuació:  
Jornada de dilluns a dissabte: amb prestació de 5 hores laborables en dissabte, i retribuint a raó de 33 euros bruts per cada dissabte, encara que es no treballe la totalitat de les 5 hores.  
Jornada de dimarts a dissabte: entenent-se que la jornada del dissabte no podrà excedir les 22 hores, i retribuint a raó de 30 euros bruts per cada dissabte.  
En ambdós casos caldrà estar al límit legal de 40 hores setmanals.  
Les dites quantitats experimentaran el mateix increment que s'establisca en l'article 7é del conveni.  
Article 27. Treball en règim de quart torn  
Atés el caràcter estacional de l'activitat de les empreses representades en el present conveni, i davant de les necessitats que es puguen produir tant organitzatives com productives es treballarà a quatre, tres, dos o un torn continu.   
En el cas que els treballadors presten els seus servicis en règim de quatre torns, este no excedirà de 6 mesos, i es percebrà la quantitat de 35 euros bruts, que es podrà ampliar a 8 mesos i percebent la quantitat de 38 euros bruts per cada dissabte o diumenge treballat, respectivament.   
Les dites quantitats experimentaran el mateix increment que s'establisca en l'article 7é del conveni.   
Article 28.  
1. Permisos i llicències  
El treballador, amb avís i justificació previs, podrà absentar-se del treball, amb dret a remuneració, per algun dels motius i pel temps següent:  
a) Quinze dies naturals en cas de matrimoni.  
b) Dos dies en els casos de malaltia greu o defunció de parents de segon grau de consanguinitat o afinitat. Tres dies en cas de naixement, defunció i malaltia greu de familiars de primer grau. Igualment tres dies en cas de defunció de germans i germanes. Si coincidixen els dies mencionats de permís en festiu, s'ampliarà a un dia laborable més, en cas de familiars de primer grau i per al cas de germans/es només en cas de defunció.  
S'entén com a malaltia greu l'hospitalització amb pernocta a efectes de l'ampliació d'un dia mes abans indicada.  
Quan per estos motius, el treballador necessite fer un desplaçament a este efecte, el termini de dos dies passarà a ser de quatre dies, sempre que la distància entre la localitat del centre de treball i la localitat del centre hospitalari sobrepasse els 85 km.  
c) Un dia per trasllat del domicili habitual.  
d) Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i a la seua compensació econòmica.  
Quan el compliment del deure abans referit supose la impossibilitat de la prestació del treball degut en més del vint per cent de les hores laborals en un període de tres mesos, l'empresa podrà passar el treballador afectat a la situació d'excedència regulada en l'apartat 1 de l'article 46 de l'Estatut dels Treballadors.  
En el supòsit que el treballador, per compliment del deure o exercici del càrrec, perceba una indemnització, es descomptarà l'import d'esta del salari a què tinga dret en l'empresa.  
e) Per a realitzar funcions sindicals o de representació del personal en els termes establits legalment o convencionalment  
f) Els treballadors, per lactància d'un fill menor de nou mesos, tindran dret a una hora d'absència del treball, que podran dividir en dues fraccions. La dona, per la seua voluntat, podrà substituir este dret per una reducció de la jornada normal en mitja hora amb la mateixa finalitat, o bé es podrà acumular esta hora de lactància, amb l'acord previ i amb consentiment de l'empresa, d'acord amb els dies que en còmput corresponguen. Este permís podrà ser gaudit indistintament per la mare o el pare en el cas que tots dos treballen.  
g) A partir de l'any 2006 s'establix un dia per assumptes propis, acumulable a qualsevol altre permís establit, que no podrà coincidir ni amb ponts ni amb l'inici o final del període de vacances. Només podrà afectar com a màxim un 10% d'una secció al mateix temps, garantint-se en tot cas el procés productiu, i haurà de transcorrer una setmana d'antelació de preavís a l'empresa per al seu gaudi.  
2. Excedències.  
a) L'excedència podrà ser voluntària o forçosa. La forçosa, que donarà dret a la conservació del lloc i al còmput de l'antiguitat de la seua vigència, es concedirà per la designació o elecció per a un càrrec públic que impossibilite l'assistència al treball. El reingrés haurà de ser sol·licitat dins del mes següent al cessament en el càrrec públic.   
b) El treballador amb almenys una antiguitat en l'empresa d'un any té dret que se li reconega la possibilitat de situar-se en excedència voluntària per un termini no menor a dos anys i no major a cinc. Este dret només podrà ser exercitat una altra vegada pel mateix treballador si han transcorregut quatre anys des del final de l'anterior excedència.   
c) Els treballadors tindran dret a un període d'excedència de duració no superior a tres anys per a atendre cada fill, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar des de la data de naixement o, si és el cas, de la resolució judicial o administrativa.   
També tindran dret a un període d'excedència, de duració no superior a un any, llevat que s'establisca una duració major per negociació col·lectiva, els treballadors per a atendre un familiar, fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca activitat retribuïda.   
L'excedència prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.   
Quan un nou subjecte causant done dret a un nou període d'excedència, l'inici d'esta finalitzarà aquella que, si és el cas, es gaudira.   
El període en què el treballador romanga en situació d'excedència conforme al que establix este article serà computable a efectes d'antiguitat i el treballador tindrà dret a l'assistència a cursos de formació professional, a la participació en els quals haurà de ser convocat per l'empresari, especialment amb ocasió de la seua reincorporació. Durant el primer any tindrà dret a la reserva del seu lloc de treball. Una vegada transcorregut este termini, la reserva quedarà referida a un lloc de treball del mateix grup professional o categoria equivalent.   
d) Així mateix podran sol·licitar el seu pas a la situació d'excedència en l'empresa els treballadors que exercisquen funcions sindicals d'àmbit provincial o superior mentre dure l'exercici del seu càrrec representatiu.   
e) El treballador excedent conserva només un dret preferent al reingrés en les vacants d'igual o semblant categoria a la seua que hi haja o es produïsca en l'empresa.   
f) La situació d'excedència podrà estendre's a altres supòsits col·lectivament acordats, amb el règim i els efectes que allí es prevegen.   
3. Reducció de jornada.  
Qui per raons de guarda legal tinga a la seu atenció directa algun menor de sis anys o un minusvàlid físic, psíquic o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la duració d'aquella.   
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.   
La reducció de jornada prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Article 29  
Als treballadors de producció i vendes, se'ls lliurarà cada any, dos uniformes composts de camisa i pantalons. Així mateix, als qui per característiques del treball siga necessari, se'ls proveïrà cada dos anys d'una peça d'abric i de dos parells de sabates adequades a l'any  
Si es presta servici en llocs humits, se'ls lliurarà igualment davantals o peces adequades de lona, goma, plàstic, etc., que els proporcione suficient protecció, i si cal, sabates de goma, etc.  
L'empresa, junt amb el Comité de Seguretat i Salut, o si no n'hi ha amb els delegats de personal, concretarà les classes i característiques d'estes peces i vetlarà en tot moment pel compliment de la Llei de Prevenció de Riscos Laborals i altra normativa aplicable.  
Article 30  
L'ús de les peces és obligatori durant l'exercici del treball. Si per causa del treball estes peces patixen deteriorament notable o trencament, la peça o peces afectades seran reposades, sense cap càrrec al treballador, per part de l'empresa. La reposició del vestuari deteriorat o trencat es farà tornant-lo el treballador amb lliurament previ del de reposició.  
Les peces indicades en l'article anterior es lliuraran als treballadors en la primera quinzena de maig les d'estiu, i en la primera quinzena d'octubre les d'hivern.  
Els uniformes s'hauran de tornar obligatòriament en cessar en l'empresa i quan un canvi de lloc de treball requerisca un altre tipus d'uniforme  
Article 31. Organització del treball  
L'organització del treball d'acord amb el que preveu el present conveni col·lectiu i la legislació vigent, és facultat i responsabilitat de la direcció de l'empresa.  
Article 32 Classificació professional  
S'establixen els grups professionals següents:  
Grup VIII  
S'adscriuen a este grup els alts càrrecs i directius de les empreses.  
Grup VII: Responsables   
En este grup professional s'inclouen tots aquells treballadors a qui se'ls que exigisca una adequada competència o pràctica exercint funcions de tipus facultatiu, tècnic o de direcció especialitzada, triats o assignats per l'empresa i que prenen decisions o participen en la seua elaboració així com en la definició d'objectius. Exercixen les seues funcions amb un alt grau d'autonomia, iniciativa i responsabilitat.  
Formació: titulació universitària de grau superior i/o una dilatada experiència professional com a directiu.  
S'adscriuen a este grup les categories següents: encarregat general  
Els adscrits a este grup són aquells treballadors que tenen la responsabilitat directa en la gestió de l'empresa, prenent decisions o participant en la seua elaboració o en la definició d'objectius concrets.  
Grup VI: Coordinadors   
S'hi inclouen aquells treballadors amb coneixements tècnics a nivell universitari de grau mitjà o amb coneixements equivalents equiparats per l'empresa, que:  
1. Col·laboren amb la direcció de l'empresa a aplicar les normes de treball per a aconseguir els objectius assenyalats en els plans generals de l'empresa, informant en tot moment als seus immediats superiors de tot allò que siga d'interés en el desenvolupament de les funcions dels seus subordinats.   
2. Col·labora a més en l'organització del treball d'altres treballadors, amb direcció sobre estos i amb la responsabilitat consegüent.  
3. Igualment, aquell que davall les ordres immediates de la direcció, coordina i controla diverses seccions desenvolupant els corresponents plans, programes i activitats, i ordena l'execució dels oportuns treballs amb personal o sense a les seues ordres.   
S'adscriuen a este grup les categories següents: cap de departament.   
Grup V. Caps intermedis   
Són aquells empleats que:  
1. Realitzen tasques que consistixen en la direcció directa al front d'un conjunt de treballadors dels oficis industrials.  
2. Els que realitzen activitats que impliquen la responsabilitat d'una secció que puguen ser secundats per un grup de treballadors del mateix grup professional o un altre inferior.  
3. Els gestors de venda que normalment tenen coneixements d'idiomes estrangers necessaris per al seu treball diari.   
S'adscriuen a este grup les categories següents:  
Cap de secció  
Encarregat de secció  
Cap de grup  
Capatàs de torn  
Els treballadors adscrits a este grup són els que davall les ordres immediates de la direcció coordinen o controlen una secció o una subsecció de l'empresa ordenant l'execució dels oportuns treballs, i tenen a càrrec seu la preparació o disciplina del personal al seu càrrec.  
Grup IV: Adjunt a caps intermedis  
Són aquells treballadors que amb categoria d'oficial, realitzen funcions pròpies de la categoria, i així mateix, realitzen funcions de suport i ajuda al grup de caps intermedis i/o caps superiors.  
En el cas que es desenvolupen funcions de categoria superior pel temps establit legalment per a consolidar el grup superior, s'adscriuran al grup corresponent.  
Grup III: Oficials i administratius   
És el treballador que amb empleats o sense a les seues ordres, realitza:  
1. Anàlisis físiques, químiques i biològiques i determinacions de laboratori realitzades davall supervisió sense que siga necessari sempre indicar normes i especificacions, i implica a més la cura dels aparells, preparació de reactius necessaris, obtenció de mostres i extensió de certificats i butlletins d'anàlisi.  
2.Tasques d'oficis industrials (electrònica, automatismes, muntatge, soldadura, electricitat, mecànica), amb capacitat al més alt nivell que permeta resoldre tots els requisits de la seua especialitat amb responsabilitat i iniciativa pròpia.  
3. Realitza treballs de manteniment, control de procés productiu i neteja de màquines.   
4. Funcions de control i regulació amb els processos de producció que generen transformació del producte.  
5.Tasques de regulació i control que es realitzen indistintament en diverses fases i sectors del procés.  
6. Conducció o conducció amb repartiment, amb el permís de conduir corresponent, entenent que pot combinar-se l'activitat de conduir amb el repartiment de mercaderies.  
7. Preparació i operatòria en màquines industrials que comporte l'autocontrol del producte elaborat.  
8. Manipulació de màquines d'envasament.  
10. Conducció de màquines autopropulsadores d'elevació, càrrega o arrossegament.  
11. Tasques d'ajuda en magatzems que a més de labors de càrrega i descàrrega, impliquen altres complementàries dels magatzems.  
12. Control del transport i paletització, realitzat amb elements mecànics.  
13. Direcció directe sobre un conjunt d'operaris en treballs de càrrega i descàrrega (manual o amb màquines), incloent processos productius.  
S'adscriuen a este grup les categories següents:  
Oficial de primera (producció, manteniment, distribució i logística)  
Oficial de primera (administratius i qualitat)  
Oficial de segona (producció, manteniment, distribució i logística)  
Oficial de segona (administratius i qualitat)  
Els adscrits a este grup són aquells treballadors que, amb o sense altres empleats a les seues ordres, amb gran domini del seu ofici o professió el practiquen i apliquen amb tal grau de perfecció que no sols els permet dur a terme treballs generals d'este, sinó aquells que suposen especial coneixement en els departaments de producció, manteniment, distribució, administració, qualitat i logística.  
Grup II: Subalterns  
És el treballador que realitza:  
1. Activitats senzilles i rutinàries o d'ajuda en processos d'elaboració de productes.  
2. Activitats consistents en mescles i preparacions, segons patrons establits, de matèries primeres per a elaboració de productes, bé manualment o per mitjà de màquines per al maneig de les quals no siga necessària una altra informació que el coneixement d'instruccions concretes.  
3. Activitats operatives senzilles en condicionament o envasament amb regulació i posada al punt o maneig de quadres indicadors i plafons no automàtics, recomptes de peces.  
4. Tasques en oficis industrials (electrònica, automatismes, instrumentació, muntatge, soldadura, electricitat, electrònica, etc), de treballadors que s'inicien en la pràctica d'este.  
5. Vigilància i regulació de màquines estàtiques en desplaçaments de materials.  
6. Labors d'embalatge i etiquetatge d'expedicions.  
7. Activitats manuals, envasament, etiquetatge, etc.  
8. Operacions elementals de màquines senzilles entenent per això aquelles que no requerisquen ensinistrament i coneixements específics.  
9. Càrrega, transport, apilament i descàrrega manuals o amb ajuda d'elements mecànics simples.  
10. Tasques elementals de subministrament de materials en el procés productiu i d'alimentació en la cadena de producció.  
Funcions de telefonista o recepcionista, en les quals es poden incloure tasques administratives senzilles.  
11. Sense iniciativa pròpia, es dedica a operacions elementals administratives i en general a les purament mecàniques, inherents a la labor administrativa.  
12. Realitza operacions amb equips com ara tèlex, fax, fotocopiadora o semblants.  
S'adscriuen a este grup les categories següents:  
Ajudant  
Porter o conserge  
Telefonista  
Auxiliar administratiu  
Subalterns  
Els treballadors adscrits a este grup són els que havent realitzat l'aprenentatge d'un ofici, no han aconseguit encara els coneixements pràctics o indispensables per a efectuar els treballs amb la correcció exigida a un treballador del Grup III, i han de realitzar labors de menor importància que se'ls assignen.  
Grup I: Iniciació   
En este grup s'inclouen totes aquelles persones que auxilien en les distintes seccions realitzant el treball sense cap precisió i sense utilització de mitjans mecànics.  
S'adscriuen a este grup la categoria de: peó  
Article 33.1. Mobilitat funcional  
La mobilitat funcional en l'empresa no tindrà més limitacions que les exigides per les titulacions acadèmiques o professionals necessàries per a exercir la prestació laboral i/o per la pertanyent al grup professional.  
La mobilitat funcional es podrà realitzar entre diferents grups professionals sempre cap a un grup superior o dins d'un mateix grup professional, sempre que es tracte de cobrir llocs de treball per necessitats tècniques, organitzatives o de producció i pel temps imprescindible per a la seua justificació.  
Com a conseqüència de la mobilitat funcional es podrà realitzar funcions diferents però amb les limitacions següents:  
Els treballadors d'administració i vendes no estaran obligats a ocupar llocs de treball de les seccions de producció, manteniment i qualitat, excepte acord previ amb l'empresari i sempre que hagen rebut la formació adequada per a exercir la prestació laboral.  
Igualment els treballadors de producció i manteniment podran ocupar llocs de treball de les seccions de vendes i administració, amb l'acord previ amb el treballador.   
La mobilitat entre producció i manteniment es podrà donar sempre que no menyscabe la dignitat professional o personal del treballador.  
Els treballadors adscrits al departament de qualitat realitzaran els treballs o tasques que realitzaven fins al moment en cada empresa, i el treballador ha de prestar el seu consentiment en cas d'haver de realitzar tasques d'un altre departament.  
La mobilitat funcional s'efectuarà sense menyscabament de la dignitat del treballador i sense perjuí de la seua formació i promoció professional, tenint dret a la retribució corresponent a les funcions que efectivament realitze, excepte en els casos d'encàrrec de funcions inferiors, en les quals es mantindrà la retribució d'origen.  
Article 33.2  
Les empreses informaran a la representació legal dels treballadors de les vacants existents i del sistema de promoció professional.  
Article 33.3  
S'establix un període màxim de sis mesos des de la data de registre del present conveni, perquè les empreses adapten les categories professionals vigents als nous grups professionals.  
Així mateix, els efectes econòmics, dels grups professionals, operaren, des de la data de registre del conveni.   
Règim disciplinari  
Article 34.1   
Tota falta comesa pels treballadors i treballadores es classificarà en lleu, greu o molt greu, i serà en tot cas comunicada al comité o delegat/s de personal.  
Article 34.2   
Les presents Normes de Règim Disciplinari perseguixen el manteniment de la disciplina laboral, que és un aspecte fonamental per a la normal convivència, ordenació tècnica i organització de l'empresa, així com la garantia i defensa dels drets i interessos legítims de treballadors i empresaris.  
Article 34.3   
Les faltes, sempre que siguen constitutives d'incompliment contractual i culpable del treballador o treballadora, podran ser sancionades per la direcció de l'empresa d'acord amb la graduació que s'establix en el present capítol.  
Article 34.4   
La falta, siga quina siga la seua qualificació, requerirà comunicació escrita i motivada de l'empresa al treballador o treballadora i al Comité d'Empresa o representants dels treballadors.  
Article 34.5  
La imposició de sancions per faltes greus i molt greus serà notificada als representants legals dels treballadors, si n'hi ha.  
Article 35. Graduació de sancions  
1. Es consideraran com faltes lleus:  
a. La impuntualitat no justificada en l'entrada al treball o en l'eixida del treball fins a tres ocasions en un mes, per un temps total inferior a quinze minuts.  
b. La inassistència injustificada al treball d'un dia durant el període d'un mes.  
c. La no comunicació, amb l'antelació prèvia deguda, de la inassistència al treball per causa justificada, llevat que s'acredite la impossibilitat de la notificació.  
d. L'abandó del lloc de treball sense causa justificada per temps no superior a deu minuts i sempre que això no haja causat risc a la integritat de les persones o de les coses, i en este cas podrà ser qualificat, segons la gravetat, com falta greu o molt greu.  
e. La desatenció i falta de correcció en el tracte amb el públic quan no perjudiquen greument la imatge de l'empresa.  
f. Els descuits en la conservació del material que es tinga càrrec o del qual se siga responsable i que produïsquen deterioraments d'este.  
g. No comunicar a l'empresa el canvi de domicili.  
2. Es consideren faltes greus:  
a. La impuntualitat no justificada en l'entrada al treball o en l'eixida del treball fins a tres ocasions en un mes, per un temps total de fins a trenta minuts.  
b. La inassistència injustificada al treball de dos dies durant el període d'un mes.  
c. L'entorpiment, l'omissió maliciosa i el falsejament de les dades que tinguen incidència en la Seguretat Social.  
d. La simulació de malaltia o accident, sense perjuí d'allò que s'ha previngut en el paràgraf e) de l'apartat següent.  
e. La suplantació d'un altre treballador o treballadora, alterant els registres i controls d'entrada i eixida al treball.  
f. La desobediència a les ordres i instruccions de treball, incloses les relatives a les normes de seguretat i higiene, així com la imprudència o negligència en el treball, llevat que d'elles deriven perjuís greus a l'empresa, causen avaries a les instal·lacions, maquinàries i, en general, béns de l'empresa o comporten risc d'accident per a les persones, i en este cas seran considerades com faltes molt greus.  
g. La falta de comunicació a l'empresa dels desperfectes o anormalitats observats en els utensilis, ferramentes, vehicles i obres a càrrec seu, quan se n'haja derivat un perjuí greu a l'empresa.  
h. La realització sense l'oportú permís de treballs particulars durant la jornada així com l'ocupació d'utensilis, ferramentes, maquinària, vehicles i, en general, béns de l'empresa per als quals no estiga autoritzat o per a usos aliens als del treball encomanat, inclús fora de la jornada laboral.  
i. El trencament o la violació de secrets d'obligada reserva que no produïsca greu perjuí per a l'empresa.  
j. L'embriaguesa no habitual en el treball.  
k. La falta de neteja personal quan puga afectar el procés productiu o a la prestació del servici i sempre que, prèviament, haja hagut l'oportuna advertència de l'empresa.  
l. L'execució deficient dels treballs encomanats, sempre que no se'n derive perjuí greu per a les persones o les coses.  
m. Les ofenses de paraula proferides o d'obra comeses contra les persones, dins del centre de treball.  
n. Les derivades del que establixen els apartats 1.d) i e) del present article.  
o. La reincidència en la comissió de cinc faltes lleus, encara que siguen de distinta naturalesa i sempre que haja hagut sanció diferent de l'amonestació verbal, dins d'un trimestre.  
3. Es consideraran faltes molt greus:  
a. La impuntualitat no justificada en l'entrada al treball o en l'eixida del treball en sis ocasions durant sis mesos o en dotze durant un any.  
b. La inassistència injustificada al treball durant tres dies consecutius o cinc alterns en un mes.  
c. El frau, la deslleialtat o l'abús de confiança en les gestions encomanades o l'apropiació, furt o robatori de béns propietat de l'empresa, de companys o de qualssevol altres persones dins de les dependències de l'empresa o durant la jornada de treball en un altre lloc.  
d. La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o d'altri.  
e. El trencament o la violació de secrets d'obligada reserva que produïsca greu perjuí per a l'empresa.  
f. L'embriaguesa i la drogodependència durant el treball, sempre que afecte negativament el rendiment.  
g. La realització d'activitats que impliquen competència deslleial a l'empresa.  
h. Les derivades dels apartats 1.d) i 2.f), l) i m) del present article.  
i. La disminució voluntària i continuada en el rendiment del treball normal o pactat.  
j. La inobservança dels servicis de manteniment en cas de vaga.  
k. L'abús d'autoritat exercit pels que exercixen funcions de direcció.  
l. La no utilització dels elements de protecció en matèria de seguretat i higiene.  
m. La reincidència o reiteració en la comissió de faltes greus, considerant com a tal aquella situació en què, amb anterioritat al moment de la comissió del fet, el treballador haja sigut sancionat dues o més vegades per faltes greus, fins i tot de distinta naturalesa, durant el període d'un any.  
Article 36. Prescripció de les faltes  
Les faltes lleus prescriuran als deu dies; les greus, als vint dies, i les molt greus, als seixanta dies a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés.  
Article 37. Sancions  
1. Les sancions màximes que podran imposar-se per la comissió de les faltes enumerades i tipificades en l'article de graduació de sancions són les següents:  
a. Per falta lleu: amonestació verbal o escrita i suspensió d'ocupació i sou de fins a dos dies.  
b. Per falta greu: suspensió d'ocupació i sou de tres a catorze dies.  
c. Per falta molt greu: suspensió d'ocupació i sou de quinze a seixanta dies, trasllat a centre de treball de localitat distinta durant un període de fins a un any o acomiadament disciplinari.  
2. Les anotacions desfavorables que com a conseqüència de les sancions imposades puguen fer-se constar en els expedients personals quedaran cancel·lades en complir-se els terminis de dos, quatre o vuit mesos, segons es tracte de falta lleu, greu o molt greu.  
Article 38. Jubilació  
Per a tenir dret a l'opció de jubilació als seixanta (60) anys d'edat, es tindrà en compte:  
1. Empreses fins a 15 treballadors. Es podran jubilar als 60 anys i tindran dret a una anualitat completa en base al salari percebut realment en l'any natural immediat anterior a la data i any de jubilació. L'empresa podrà optar entre satisfer aquestes quantitats d'una sola vegada o fraccionar-les en les dotze mensualitats següents al mes de la jubilació del treballador.  
2. Empreses de més de 15 treballadors. Es podran jubilar als 60 anys i tindran dret al cent deu per cent (110%) d'una anualitat completa en base al salari percebut realment en l'any natural immediat a la data i any de jubilació.  
Estes empreses podran optar entre satisfer esta quantitat en una sola vegada o en la forma següent:  
Pagament del 40% de l'import en la data de la jubilació.  
El 20% als tres mesos de la data de la jubilació.  
El 20% als sis mesos de la data de la jubilació.  
I el 20% restant als nou mesos de la data de la jubilació.  
En les empreses de més de 15 treballadors no es podran jubilar, durant el mateix any, més del 5% de la plantilla de l'empresa. En cas que el nombre de sol·licituds excedisca del 5% de la plantilla de l'empresa, esta podrà optar per la jubilació de tots ells o bé per un rigorós compliment de l'edat de jubilació, com a norma o caràcter preferent per a procedir a la jubilació.  
Els excedents percebran el 90% del resultat de l'aplicació del 110% mencionat.  
3. Tot treballador per a tindre dret a esta opció de jubilació haurà de tindre una antiguitat, almenys, de quinze (15) anys de permanència en l'empresa; el treballador que reunisca este requisit i vulga acollir-se a l'opció de jubilació, ho haurà de comunicar per escrit a la direcció de l'empresa on preste servicis, expressant este desig, així com la data de cessament al servici d'esta que s'haurà de produir ineludiblement dins del mes següent al compliment de l'edat de seixanta anys.  
Una vegada complits tots els requisits que s'exposen en el punt 3, el treballador que tinga presentat el seu desig de jubilació o bé estiga en el procés de pagament fraccionat, indicats en els punts 1 i 2, si mor, els perceptors seran els hereus legals del causant.  
Aplicant esta mateixa norma per a aquells que havent sol·licitat el dret a la jubilació no l'hagen pogut obtindre per ser excedents del 5% establit en la normativa anterior. El personal que tinga dret a l'opció que s'indica i no n'haja fet ús, i continue en actiu, jubilant-se al 65 anys, percebrà de l'empresa on preste serveis la quantitat de 616,04 euros, per una sola vegada, immediatament al cessament per jubilació.  
Independentment d'això, si el treballador reunix el requisit de quinze anys d'antiguitat en l'empresa, es podrà arribar a acords de jubilació anticipada entre els 61 i 65 anys, respectant-se les taules següents:  
61 anys, el 80% del salari real percebut en l'exercici anterior a la jubilació.  
62 anys, el 50% del salari real percebut en l'exercici anterior a la jubilació.  
63 anys, el 20% del salari real percebut en l'exercici anterior a la jubilació.  
64 anys, el 10% del salari real percebut en l'exercici anterior a la jubilació.  
65 anys, 616,04 euros.  
Article 39. Pèrdua de carnet de conduir  
En el cas que, com a conseqüència d'accident o infracció de circulació o trànsit prestant treball per a l'empresa, es produïsca la retirada del carnet de conduir per període màxim de sis mesos a un operari, i la comesa del qual estiga condicionat pel dit carnet, s'atindrà a:  
1. L'empresa el destinarà a altres tasques laborals i, si és possible, en activitat similar a la que exercix.  
2. Percebrà el salari base, antiguitat si en té, i pel que fa a incentius, prima a la venda, etc., seran els del lloc on s'acoble, si n'hi ha, i tot això durant un màxim de sis mesos.  
Article 40. Seguretat i salut en el treball  
Durant el període de gestació i lactància, les dones tindran dret al canvi de lloc de treball quan aquest siga perillós per a la salut de la mare i/o del fetus.  
El canvi es realitzarà previ informe mèdic de la Seguretat Social presentat per la gestant; sempre que l'organització de l'empresa ho permeta, el lloc objecte de canvi, serà de la mateixa categoria laboral de la treballadora afectada i no suposarà cap reducció en el salari.  
Les empreses afectades per este conveni, conjuntament amb el Comité d'Empresa o delegats de personal, elaboraran els programes de prevenció en drogodependències i alcoholisme.  
El temps de dedicació que es derive d'estes qüestions no es realitzarà dins de la jornada laboral o amb reducció d'esta.  
Les empreses donaran informació als representants dels treballadors de les estadístiques sobre accidents de treball, malalties professionals, si és el cas, i absentisme, trimestralment.  
Article 41. Comissió Paritària  
En compliment de l'apartat d) de l'article 85 de l'Estatut dels Treballadors, s'establix per a la vigència i compliment de les qüestions que es deriven del present conveni, una Comissió Paritària amb les funcions que s'indiquen a continuació:  
La de mediació, arbitratge i conciliació en els conflictes individuals i col·lectius que els siguen sotmesos.   
Les d'interpretació i aplicació d'allò pactat.  
Les de seguiment del conjunt dels acords.  
La comissió estarà composta per cinc representants de les centrals sindicals firmants, i cinc representants de les associacions empresarials firmants, que seran nomenats per les parts entre els pertanyents a la comissió negociadora del conveni, hi podran assistir assessors amb veu però sense vot en el nombre que les parts consideren necessari.  
Les decisions d'esta Comissió s'adoptaran per majoria simple de vots, sempre que hi estiguen presents almenys el 75 dels seus membres.  
Quan es tracte d'algun cas que afecte empreses i treballadors que formen part de la Comissió referida, estos seran escoltats pels altres components, però no estaran presents en les deliberacions corresponents.  
Article 42  
Els treballadors exerciran el dret bàsic de participació en l'empresa, en els casos i en la forma que s'establixen, a través dels seus òrgans de representació regulats en el present capítol.  
Article 43  
Quant als comités d'empresa i delegats de personal, respecte a les seues funcions, atribucions, facultats i garanties, es tindrà en compte el que establix la Llei 8/80, de 10 de març, de l'Estatut dels Treballadors. Respecte a l'acumulació d'hores mensuals retribuïdes reconegudes als membres del Comité d'Empresa o delegats de personal, es podrà efectuar, amb cessió prèvia voluntària d'altres representants sindicals en un o diversos d'ells dins de cada mes natural.  
Article 44. Seccions sindicals d'empresa  
En les empreses amb centres de treball, la plantilla dels quals excedisca de 50 treballadors, i quan les centrals sindicals hi tinguen una afiliació superior al 15% d'aquella, degudament acreditada, podran constituir una secció sindical que servirà de via de comunicació i interlocució entre els seus components i la direcció, sense perjudici de les funcions, facultats i atribucions dels membres del comité o delegats de personal, i que tindrà encomanades les tasques que es detallen a continuació:  
1. Representar i defensar els interessos del sindicat a qui representa i dels seus afiliats en l'empresa, i servir d'instrument de comunicació entre la central sindical o sindicat i la direcció de les empreses respectives.  
2. Podrà assistir a les reunions del Comité d'Empresa, Comité de Seguretat i Higiene i Comités Paritaris d'interpretació, amb veu però sense vot, i sempre que estos òrgans admeten prèviament la seua presència.  
3. Tindran accés a la mateixa informació i documentació que l'empresa haja de posar a disposició del Comité d'Empresa, d'acord amb allò regulat a través de la llei, i estaran obligats a mantenir sigil professional en les matèries en què legalment pertoque. Tindran les mateixes garanties i drets reconeguts per llei i conveni col·lectiu als membres del Comité d'Empresa, amb l'excepció que s'indica, que el seu crèdit d'hores mensuals retribuïdes serà de quinze.  
4. Seran escoltats per l'empresa en el tractament d'aquells problemes de caràcter col·lectiu que afecten els treballadors en general i als afiliats al sindicat.  
5. Seran així mateix, informats i escoltats per l'empresa amb caràcter previ:  
Sobre els acomiadaments i les sancions que afecten els afiliats al sindicat.  
En matèria de reestructuracions de plantilles, regulacions d'ocupació, trasllat de treballadors, quan tinguen caràcter col·lectiu o de centre de treball general i, sobretot, projecte o acció empresarial que puga afectar substancialment els interessos dels treballadors.  
La implantació o revisió del sistema d'organització del treball i qualsevol de les seues possibles conseqüències.  
6. Les empreses, a petició dels representants sindicals o delegats de personal, procediran a descomptar dels salaris les quotes sindicals dels seus afiliats, amb autorització prèvia escrita d'estos, la qual podrà ser revocada en qualsevol moment per l'interessat; el delegat lliurarà els rebuts o cupons a l'empresa, i esta deduirà l'import als treballadors i lliurarà la suma total de la quantitat recaptada al delegat mencionat, i quedarà alliberada de tota ulterior responsabilitat sobre això  
7. El delegat sindical podrà, amb coneixement previ de la direcció, difondre i publicat al si de l'empresa i en el tauler d'anuncis, en el qual es reservarà espai suficient, les notes, comunicacions i convocatòries d'interés sindical per als seus afiliats.  
8. En matèria de reunions, ambdues parts, pel que fa a procediment, ajustaran la seua conducta a la normativa legal vigent.  
9. En cada secció sindical es podrà designar un delegat sindical que, necessàriament, serà treballador actiu de la plantilla i preferentment membre del Comité d'Empresa. La designació l'efectuarà cada central o sindicat d'acord amb els seus estatuts.  
10. Els delegats cenyiran les seues tasques a la realització de les funcions sindicals que els són pròpies.  
Article 45. Excedències per càrrec sindical  
Podrà sol·licitar la situació d'excedència aquell treballador en actiu que tinga càrrec sindical de rellevància provincial o en el Secretariat del sindicat respectiu, i nacional en qualsevol de les seues modalitats. Romandrà en esta situació mentre es trobe en l'exercici del dit càrrec, i es reincorporarà a l'empresa, si ho sol·licita en el terme d'un mes en acabar el seu exercici. En les empreses amb plantilla inferior a 50 treballadors, els afectats pel terme de la seua excedència, cobrirà la primera vacant que es produïsca del seu grup professional en la plantilla de pertinença, llevat de pacte individual en contra.   
Article 46. Participació en les negociacions de convenis col·lectius  
Als delegats sindicals o càrrecs de rellevància nacional de les centrals sindicals i que participen en les comissions negociadores de convenis col·lectius, mantenint la seua vinculació com a treballadors en actiu d'alguna empresa, els seran concedits permisos retribuïts a fi de facilitar-los la seua labor com a negociadors i durant el transcurs de la dita negociació, sempre que l'empresa estiga afectada per la negociació en qüestió.  
Article 47  
En les empreses que no tinguen constituïda secció sindical, la central sindical o sindicat autoritzarà un afiliat seu que siga treballador de la plantilla, perquè puga procedir al cobrament de les quotes mencionades, sempre que no altere la marxa de la producció.  
Article 48  
Sense ultrapassar el màxim legal, podran ser consumides les hores retribuïdes de què disposen els membres del comité, delegats del personal i delegats sindicals, a fi de preveure la seua assistència a cursos de formació organitzats pel seu sindicat, instituts de formació o altres entitats.  
Article 49. Formació professional  
El treballador tindrà dret:  
a) Al gaudiment dels permisos necessaris per a concórrer a exàmens, així com a una preferència a elegir torn de treball, si este és el règim instaurat en l'empresa, quan curse amb regularitat estudis per a l'obtenció d'un títol acadèmic o professional.  
b) A l'adaptació de la jornada ordinària de treball per a l'assistència a cursos de formació professional o a la concessió del permís oportú de formació o perfeccionament professional amb reserva de lloc de treball.  
Article 50. Condicions més beneficioses  
Degut al caràcter de mínimes que tenen les disposicions d'este conveni, es respectaran les condicions més beneficioses que considerades en el seu conjunt i en còmput anual gaudisca el personal quan este es publique  
Article 51. Remissió a la normativa general  
En tot allò no previst en este conveni, es tindrà en compte el que disposa la legislació laboral de caràcter general.  
Article 52. Sancions a les empreses  
Les empreses podran ser sancionades per l'autoritat laboral, quan infringisquen l'exacte compliment d'este conveni, i podran ser denunciades davant la Comissió Paritària per qualsevol empresa o treballador d'esta, o que pertanya a la denunciada, així com inspectors autoritzats per la dita comissió.  
En este cas s'aplicaran les sancions previstes en els articles 33 i 44 de l'antiga Ordenança Laboral i en l'article 57 de l'Estatut dels Treballadors que s'indiquen en els dits preceptes legals.  
Article 53. Clàusula de desvinculació  
Els percentatges d'increment salarial establits en este conveni no seran de necessària i obliga aplicació per a aquelles empreses que acrediten objectivament i fefaentment situacions de dèficit o pèrdues mantingudes en els dos últims exercicis comptables. Així mateix, es tindran en compte les previsions per a l'any següent. Quant a l'últim any es tindran en compte els períodes equivalents.  
En aquests casos es traslladarà a la Comissió Paritària la fixació de l'augment de salari. Per a valorar esta situació es tindran en compte circumstàncies com l'insuficient nivell de producció i vendes, i les dades que resulten de la comptabilitat de les empreses, dels seus balanços i del seu compte de resultats.  
En cas de discrepància sobre la valoració d'estes dades les empreses que compten amb l'obligació legal de ser auditades posaran a disposició de la Comissió Paritària estes auditories. Aquelles que legalment no estiguen obligades a efectuar auditories comptables se sotmetran al dictamen d'un gabinet financer que designarà la Comissió Paritària.  
En funció de la unitat de contractació en què es troben compreses les empreses que al·leguen estes circumstàncies hauran de presentar la documentació necessària que justifique un tractament salarial diferenciat.  
La Comissió Paritària estarà obligada a tractar i mantenir en la major reserva la informació rebuda i les dades a què hagen tingut accés com a conseqüència del que establixen els paràgrafs anteriors, i per consegüent observaran respecte de tot això sigil professional.  
Article 54. Comissió Tècnica de Treball  
S'acorda crear una comissió tècnica, a fi que abans del 31 de desembre del 2006 redacte per a la seua incorporació al conveni, aplicable a partir de l'1 de gener del 2007, tots aquells temes de caràcter sindical, social i laboral que queden pendents de negociació, com per exemple: igualtat, política preventiva, drets sindicals, drets laborals, etc.   
Disposició transitòria primera: atés que s'ha suprimit el concepte de plus conveni unificant-se en el concepte salari base s'establix que amb caràcter transitori i als efectes de l'adquisició de trams d'antiguitat en el cas d'alguns treballadors, l'import que haurà de computar-se als efectes d'establir el complement d'antiguitat consolidada no haurà d'incloure l'import corresponent al plus conveni.  
Disposició transitòria segona: les empreses disposaran d'un termini de tres mesos a partir de la publicació en el DOGV, per a regularitzar els retards econòmics a satisfer els treballadors afectats pel present conveni.  
Disposició addicional: si els treballadors adscrits a un grup professional perceberen en el moment de la firma del present conveni, quantitats per mitjà de plusos, complements personals o qualsevol altre concepte, en funció de la realització específica del treball descrit per a tal grup, les quantitats que perceben seran compensables i absorbibles.  
Disposició addicional segona: les parts firmants es comprometen a estudiar en la negociació col·lectiva de l'any 2010 l'equiparació salarial dins dels grups professionals.  
Disposició final Els complements de caràcter personal que perceben els treballadors derivats de la percepció, en el seu dia, d'un salari superior al fixat en conveni, no seran absorbibles ni compensables i patiran el mateix increment que es fixe per a cada conveni.